मुवाँथाइका पदक विजेता सम्मानित
नेपाल राष्ट्रिय मुवाँथाई संघले बैंककमा भएको १९ औं मुवाँथाई विश्व च्याम्पियनसिपमा पदक जितेका खेलाडीलाई मंगलबार नगदसहित सम्मानित गरेको छ ।
काठमाडौँ — नेपाल राष्ट्रिय मुवाँथाई संघले बैंककमा भएको १९ औं मुवाँथाई विश्व च्याम्पियनसिपमा पदक जितेका खेलाडीलाई मंगलबार नगदसहित सम्मानित गरेको छ ।नेपाली खेलाडीले मार्च १२ देखि २० तारिखसम्म भएको प्रतियोगितामा २ स्वर्ण, २ रजत र १ कांस्य जितेका थिए । गुणराज रुचालले सेमी प्रोको पुरुष ५४ केजीमा इटालीका ग्राभियल ओलारिउलाई पराजित गरी ऐतिहासिक स्वर्ण जितेका थिए । यसअघि विश्व च्याम्पियनसिपको सेमी प्रोमा नेपाली मुवाँथाई खेलाडीले स्वर्ण जितेका थिएनन् ।विश्व च्याम्पियनसिपको आठौं सहभागितामा गुणराज स्वर्ण जित्न सफल भएका हुन् । गुणराजको उपलब्धि मुवाँथाईमा नेपाली खेलाडीले पाएको ठूलो हो । यसअघि पलिस्था कक्षपतिले २०१९ र सञ्जय राईले २०१७ मा भएको विश्व च्याम्पियनसिको एमेच्योरतर्फ स्वर्ण जितेका थिए ।विश्व च्याम्पियनसिपको १९ औं संस्करणमै परिका बतासले पनि स्वर्ण जितेकी थिइन् । एमेच्योरतर्फ महिला ४५ केजीमा परिकाले तीन पटककी विश्व च्याम्पियन मौरिससकी रानिनी कुन्डास्वामीलाई पराजित गरी स्वर्ण जितेकी थिइन् । एमेच्योरतर्फ पुरुष ५१ केजीमा सुशील शाह ठकुरी र सञ्जय राईले रजत र ५७ केजीमा गुमान घर्तीमगरले कांस्य जिते ।गुणराजले १ लाख, परिकाले ५० हजार, सुशिल, सञ्जय र गुमानले १०–१० हजार रुपैयाँ पुरस्कार पाए । उनीहरूलाई राष्ट्रिय खेलकुद परिषद्का सदस्य–सचिव टंकलाल घिसिङ, नेपाल राष्ट्रिय मुवाँथाई संघका अध्यक्ष गणेशलाल कक्षपतिलगायतले सम्मान गरे । प्रशिक्षकद्वय राहुल मोक्तान र विगेन दराईलाई १०–१० हजारसहित सम्मानित गरियो ।